Aluehallitus päätti: yhteistoimintaneuvottelut käynnistetään ja Joensuun sote-keskus rakennetaan Tikkamäelle

Pohjois-Karjalan hyvinvointialueen – Siun soten aluehallitus päätti kokouksessaan 27.8.2025 muun muassa yhteistoimintaneuvottelujen käynnistämisestä sekä Joensuun sote-keskuksen sijainnista. Kokouksen pöytäkirja julkaistaan myöhemmin tällä viikolla Siun soten Dynasty-verkkopalvelussa: Esityslistat ja pöytäkirjat (dynastyjulkaisu.pohjoiskarjala.net).

Hyvinvointialue käynnistää yhteistoimintaneuvottelut

Pohjois-Karjalan hyvinvointialue käynnistää yhteistoimintaneuvottelut tuotannollisista ja taloudellisista syistä. Taustalla on vuoden 2025 taloustilanne sekä vuoden 2026 talousarvion ja taloussuunnitelmavuosien 2027–2029 valmistelu, jotka edellyttävät 20 miljoonan euron talouden sopeuttamisohjelmaa ensi vuonna.

Yhteistoimintaneuvottelujen tavoitteena on löytää pysyviä säästöjä ensisijaisesti palvelutuotannon rakenteita ja toimintatapoja uudistamalla. Lisäksi voidaan tarvita nopeasti vaikuttavia säästötoimenpiteitä sen varmistamiseksi, ettei uutta alijäämää synny enää vuoden 2025 aikana.

Tavoitteena on, ettei uutta alijäämää enää synny tänä vuonna. Toiminnan ja talouden tasapainottaminen toimintaa uudistamalla on koko henkilöstön yhteinen asia, hyvinvointialuejohtaja Kirsi Leivonen toteaa.

Neuvottelut alkavat syyskuun aikana ja kestävät vähintään kuusi viikkoa.

Aiempi tiedote aiheesta ja hyvinvointialueen taloustilanteesta: 21.8.2025: Pohjois-Karjalan hyvinvointialueen aluehallitukselle esitetään jälleen yhteistoimintaneuvottelujen käynnistämistä

Joensuun sote-keskus Tikkamäelle

Aluehallitus päätti myös Joensuun sote-keskuksen sijaintipaikasta. Esitys aiemman päätöksen perumisesta sekä sote-keskuksen rakentamisesta keskussairaalan yhteyteen Tikkamäelle hyväksyttiin yksimielisesti.

Aiempi tiedote aiheesta: 21.8.2025: Joensuun sote-keskuksen sijaintipaikka uudelleen päätöksentekoon