Joensuun sote-keskuksen sijaintipaikka uudelleen päätöksentekoon

Pohjois-Karjalan hyvinvointialueen – Siun soten uuden sosiaali- ja terveyskeskuksen sijaintipaikka Joensuussa viedään uudelleen päätöksentekoon. Aluehallitukselle esitetään, että aiempi päätös sijaintipaikasta peruttaisiin ja sote-keskus rakennettaisiin keskussairaalan yhteyteen Tikkamäelle.

Aluehallitus käsittelee asiaa kokouksessaan 27.8.2025. Kokouksen esityslista on julkaistu Siun soten Dynasty-tietopalvelussa: Esityslistat ja pöytäkirjat (dynastyjulkaisu.pohjoiskarjala.net)

Joensuun sote-keskuksen sijaintipaikasta päätettiin edellisen kerran elokuussa 2024, jolloin sijaintipaikaksi valikoitui Sortavalankadun tontti. Tämän jälkeen tehtyjen lisäselvitysten ja kustannuslaskelmien perusteella sote-keskuksen rakentaminen olisi mahdollista myös hyvinvointialueen omistamalle keskussairaalan tontille Tikkamäellä. Sairaalakampukselle sijoittumisen etuina ovat synergiaedut erikoissairaanhoidon ja perusterveydenhuollon toiminnan välillä sekä tiivis yhteys nykyiseen pääsairaalaan ja sen olemassa oleviin tukitoimintoihin ja tiloihin, esimerkiksi jo olemassa oleviin asiakkaiden pysäköintitiloihin.

Joensuun sote-keskuksen rakentaminen sisältyy hyvinvointialueen aluevaltuuston ja ministeriön hyväksymään investointisuunnitelmaan, ja se on tarkoitus toteuttaa vuoden 2024 lainanottovaltuudella.

Sote-keskushanke on aloitettava tämän vuoden aikana, jotta meille myönnettyä lainanottovaltuutta voidaan käyttää siihen. Lopullinen päätös sijaintipaikasta on siksi tehtävä nyt elokuussa, jotta hankkeen suunnittelussa päästään vauhtiin, kertoo konsernipalvelujen toimialuejohtaja, talousjohtaja Ismo Rouvinen.

Joensuun uusi sote-keskus tulisi tarjoamaan perustason palveluja Joensuun alueen ja myös koko maakunnan asukkaille. Uudisrakennuksen valmistumisen jälkeenkin kantakaupungin alueella Siilaisen toiminta jatkuisi osin uudenlaisella palvelukonseptilla ja myös Rantakylän terveysasema jatkaisi toimintaansa käyttöikänsä loppuun saakka.