Pohjois-Karjalan hyvinvointialueen aluehallitukselle esitetään jälleen yhteistoimintaneuvottelujen käynnistämistä

Pohjois-Karjalan hyvinvointialueen – Siun soten aluehallitus käsittelee 27.8.2025 kokouksessaan vuoden 2025 taloustilannetta ja vuoden 2026 talousarvion ja taloussuunnitelmavuosien 2027–2029 valmistelun periaatteita sekä niihin liittyen esitystä koko hyvinvointialuetta koskevien yhteistoimintaneuvottelujen käynnistämisestä tuotannollisista ja taloudellisista syistä.

Aluehallituksen esityslista julkaistaan perjantaina 22.8. Siun soten Dynasty-tietopalvelussa: Esityslistat ja pöytäkirjat (dynastyjulkaisu.pohjoiskarjala.net)

Hyvinvointialueen heinäkuun lopun talousennuste ja aluehallitukselle esitettävät vuoden 2026 talousarvion valmisteluperiaatteet edellyttävät 20 miljoonan euron talouden sopeuttamisohjelman toteuttamista ensi vuoden aikana. Yhteistoimintaneuvottelujen tavoitteena on löytää pysyviä säästöjä ensisijaisesti palvelutuotannon rakenteita ja toimintatapoja uudistamalla. Lisäksi voidaan tarvita nopeasti vaikuttavia säästötoimenpiteitä sen varmistamiseksi, ettei uutta alijäämää synny enää vuoden 2025 aikana.

Toiminnan ja talouden sopeuttamiskeinoja tullaan hakemaan kaikilta toimialueilta ja kaikista menolajeista. Jos talouden sopeuttaminen kohdistuisi pelkästään henkilöstöön, se tarkoittaisi noin 333 henkilötyövuoden pysyvää vähentämistä. Tämä ei kuitenkaan ole hyvinvointialueen lakisääteisten palvelujen turvaamisen näkökulmasta realistinen vaihtoehto.

Parhaillaan valmistelussa olevilla toiminnallisilla muutoksilla voi olla merkittäviä vaikutuksia esimerkiksi henkilöstön työjärjestelyihin tai työskentelypaikoihin. Henkilöstövaikutukset voivat tarkoittaa myös määräaikaisten palvelussuhteiden vähentämistä, työtehtävien uudelleenjärjestelyjä, toimintaa vastaavaa resurssisuunnittelua sekä eläköitymisen ja muiden syiden mahdollistamia niin sanottuja luonnollisia henkilöstövähennyksiä. Viimeisenä vaihtoehtona keinovalikoimassa voivat olla myös henkilöstön osa-aikaistamiset, lomauttamiset ja irtisanomiset tarjolla olevan työn mahdollisesti vähentyessä. Sopeuttamistoimenpiteet tarkentuvat ja niiden laajuus selviää neuvottelujen aikana.

Mikäli aluehallitus päättää tuotannollisista ja taloudellisista syistä käytävien yhteistoimintaneuvottelujen aloittamisesta, käynnistyvät neuvottelut syyskuussa.

Siun soten henkilökunnalle asiasta tiedotettiin torstaina 21. elokuuta aamupäivällä.

Osavuosikatsaus: vuoden 2025 ennuste niukasti ylijäämäinen

Hyvinvointialueen vuoden 2025 tulos on toisen osavuosikatsauksen mukaan päätymässä noin 5 miljoonaa euroa ylijäämäiseksi. Toimintamenot ovat ylittymässä noin 15 miljoonaa euroa tavoitteesta. Osavuosikatsauksen mukaan edellisissä yhteistoimintaneuvotteluissa sovitut 30 miljoonan euron talouden sopeutustoimet ovat toteutumassa täysimääräisesti, mutta erityisesti sosiaalipalvelujen ostoissa kustannukset ovat kasvaneet ennakoitua enemmän.

Tulosennusteen perusteella hyvinvointialueella olisi vuosien 2023 ja 2024 aikana kertynyttä alijäämää vuoden lopussa yhteensä noin 65 miljoonaa euroa. Lain mukaan hyvinvointialueiden on katettava kertyneet alijäämät vuoden 2026 loppuun mennessä. Valtiovarainministeriö on kuitenkin antamassa lisäaikaa alijäämien kattamiseen niille hyvinvointialueille, joilla taloutta sopeutetaan täysimääräisesti ja joille ei kerry enää uutta alijäämää vuodelta 2025.

Tarvitsemme välttämättä kahden vuoden lisäajan alijäämien kattamiseen, sillä hyvinvointialueen vastuulla on järjestää lakisääteiset palvelut kaikissa olosuhteissa. Talouden ja toiminnan kestävä sopeuttaminen vaatii aikaa. Toimintakulujen kasvun alentamiseksi on tehty hyvää työtä ja sitä on jatkettava, painottaa hyvinvointialuejohtaja Kirsi Leivonen.

Vuoden 2026 talousarviota valmistellaan

Aluehallitus käsittelee kokouksessaan myös hyvinvointialueen ensi vuoden talousarviota ja evästää jatkovalmistelussa. Vuoden 2026 talousarviota ollaan valmistelemassa 25 miljoonaa euroa ylijäämäiseksi. Tavoitteen saavuttaminen edellyttää 20 miljoonan euron talouden sopeuttamisohjelman toimeenpanoa. Talousarviosta päätetään aluevaltuustossa joulukuussa.

Ensi vuoden talousarvion laatimisen lähtökohtana on valtiovarainministeriön kesäkuussa julkaisema rahoituslaskelma, jonka mukaan Pohjois-Karjalan hyvinvointialueen vuoden 2026 rahoitus olisi 57 miljoonan euron siirtymätasausleikkauksen jälkeen noin 878,5 miljoonaa euroa.