Itä-Suomen sosiaali- ja terveydenhuollon yhteistyöalueelle uusi sosiaalialan osaamiskeskus

Etelä-Savon, Keski-Suomen, Pohjois-Karjalan ja Pohjois-Savon hyvinvointialueiden yhteistiedote.

Sosiaalialan osaamiskeskustoiminta on uuden äärellä. Valtioneuvosto antoi 30.10.2024 asetuksen, jolla muutetaan sosiaalialan osaamiskeskusten lukumäärää ja toimialueita siten, että jokaisella sosiaali- ja terveydenhuollon yhteistyöalueella (YTA-alue) on jatkossa yksi sosiaalialan osaamiskeskus. Lisäksi koko maan kattaa yksi ruotsinkielinen osaamiskeskus. Sosiaalialan osaamiskeskukset ovat toimineet Suomessa yli 20 vuoden ajan.

Sosiaalialan osaamiskeskukset asiantuntemuksen ja kehityksen tukipilareina

Sosiaalialan osaamiskeskusten lakisääteisenä tehtävänä on turvata muun muassa sosiaalialan asiantuntemuksen välittyminen, sosiaalihuollon perus-, erityis- ja asiantuntijapalveluiden kehittyminen sekä koulutuksen, tutkimuksen ja käytännön monipuolinen yhteys.

Uudistus Itä-Suomen yhteistyöalueella tarkoittaa, että uusi Itä-Suomen YTA-alueen sosiaalialan osaamiskeskus toimii jatkossa Keski-Suomen hyvinvointialueen, Pohjois-Savon hyvinvointialueen, Etelä-Savon hyvinvointialue Eloisan sekä Pohjois-Karjalan hyvinvointialueen – Siun soten alueella aikaisemman kahden sosiaalialan osaamiskeskuksen sijaan.

Prosessi sosiaalialan osaamiskeskuksen muodostamiseksi käynnistyi Itä-Suomen yhteistyöalueella ripeästi. Asetuksen julkaisun aikaan Itä-Suomen yhteistyöalueen johtoryhmä antoi vastuun uuden osaamiskeskuksen valmistelusta Keski-Suomen hyvinvointialueelle, kertoo projektia johtanut Keski-Suomen hyvinvointialueen konsernipalveluiden toimialajohtaja Lasse Leppä.

Itä-Suomen yhteistyöalueen osaamiskeskusta on valmisteltu kahdessa työryhmässä, joista toisessa on valmisteltu osaamiskeskuksen hallinnollista rakennetta ja sopimusluonnosta toiminnan käynnistymistä silmällä pitäen. Toisessa ryhmässä on valmisteltu käynnistyvän osaamiskeskuksen toiminnan sisällöllisiä asioita. Teemoina ovat olleet esimerkiksi opit nykyisistä osaamiskeskusten toiminnoista sekä yhteistyö sosiaalialan korkeakoulujen, järjestöjen ja muiden kumppaneiden kanssa.

Toiminta käynnistyy heinäkuussa

Itä-Suomen yhteistyöalueen sosiaalialan osaamiskeskuksen toiminta käynnistyy asetuksen mukaan 1.7.2025.

Sosiaalialan osaamiskeskus tullaan muodostamaan laajassa yhteistyössä yhteistyöalueemme sosiaalihuollon toimijoiden ja yhteisöjen kanssa. Tätä varten on tarkoitus käynnistää kumppanuushaku toukokuun lopussa, josta viestimme lähempänä ajankohtaa, jatkaa Leppä.

Sopimusluonnoksen ja luonnoksen sosiaalialan osaamiskeskuksen hallinnolliseksi rakenteeksi on tarkoitus valmistua maaliskuun loppuun mennessä, jonka jälkeen yhteistyöalueen johtoryhmä ja kunkin neljän hyvinvointialueen aluehallitukset käsittelevät sopimusluonnosta. Hallinnollisen prosessin on tarkoitus olla valmiina toukokuun loppuun mennessä.