Aluehallitus hyväksyi täydentävien yhteistoimintaneuvottelujen tuloksen

Pohjois-Karjalan hyvinvointialueen – Siun soten alue hallitus on hyväksynyt ikääntyneiden palvelujen asumispalveluissa käytyjen täydentävien yhteistoimintaneuvottelujen tuloksen. Tulos hyväksyttiin yksimielisesti.

Neuvottelut täydensivät helmikuussa 2025 päättyneitä koko organisaatiota koskevia tuotannollisista ja taloudellisista syistä käytyjä yhteistoimintaneuvotteluja.

Neuvottelujen tuloksena tarkennettiin muutosten vaikutusta ikääntyneiden asumispalvelujen henkilöstöön. Neuvottelutuloksen mukaan asumispalveluihin kohdistuvat henkilöstömuutokset koskevat yhteensä 68,2 henkilötyövuotta, joista ympärivuorokautiseen asumiseen kohdistuu 33,2 henkilöstövuoden vaikutus ja yhteisölliseen asumiseen 35 henkilötyövuoden vaikutus. Vaikutukset asumispalveluissa koostuvat tehtävämuutoksista ja eläkepoistuman hyödyntämisestä.

Käydyissä neuvotteluissa todettiin, että asumispalvelujen sopeutustoimenpiteet muodostavat 2,3 miljoonan euron osuuden koko hyvinvointialueen vuoden 2025 säästötavoitteesta, joka on 30 miljoonaa euroa. Asumispalvelujen sopeutustoimenpiteiden osuus ei muuttunut täydentävissä neuvotteluissa.

Täydentävät neuvottelut ikääntyneiden palveluissa eivät vaikuttaneet muilta osin Siun soten helmikuussa päättyneiden yhteistoimintaneuvottelujen tulokseen. Hyvinvointialueen koko organisaatiota koskevien yhteistoimintaneuvottelutulos sisältää toimenpiteet 30 miljoonan euron säästöjen aikaansaamiseksi, jotka ovat välttämättömiä vuoden 2025 talousarviossa pysymiseksi.

Aluehallituksen kokouksen pöytäkirja on julkaistu keskiviikkona 18.6.2025 hyvinvointialueen Dynasty-tietopalvelussa: Esityslistat ja pöytäkirjat (dynastyjulkaisu.pohjoiskarjala.net)